«ЩIалэгъуалэр терроризмэм и бийщ!»
Апхуэдэ фIэщыгъэм щIэту Урысей МВД-м и Управленэу Налшык къалэм щыIэм и лэжьакIуэхэмрэ Жылагъуэ советымрэ зэщIыгъуу къалэ школ №18-м и ебгъуанэ классым щеджэхэм Iуэху щхьэпэ драгъэкIуэкIащ.
Терроризмэм ебэныныр нобэкIэ дуней псом и Iуэху нэхъыщхьэу къалъытэ. Къалэ управленэм ЦIыхубэ хъыбарегъащIэ IэнатIэхэм ядэлэжьэнымкIэ и IэщIагъэлI Тохъутэмыщ Еленэ зэIущIэр къыщызэIуихым жиIащ ныбжьыщIэхэр пщIэ зэхуащIу, зэгурыIуэу, лъэпкъ зэхэгъэж ямыIэу къэгъэтэджыныр къалэну щыIэм я нэхъ пажэу зэрыщытыр.
ЩIалэгъуалэм яку дэлъын хуей зэкъуэтыныгъэм, цIыхугъэм, лъэпкъ зэхущытыкIэхэм триухуащ и псалъэр УМВД-м и деж щыIэ Жылагъуэ советым и тхьэмадэ Тхьэзэплъ Хьэсэн.
Управленэм балигъ мыхъуахэм я IуэхухэмкIэ и къудамэм и унафэщI Шорэ Мурат ныбжьыщIэхэр щыгъэгъуэзащ экстремизмэм пылъ шынагъуэм. Къыхигъэщащ, террор хъэгъэщагъэхэм цIыху гъащIэ зэрахьыр, къэралхэмрэ лъэпкъхэмрэ зэрызэпигъэувыр. НыбжьыщIэхэр къыхуриджащ набдзэгубдзаплъэу щытыну, я зыхуэпэкIэкIэ, псэлъэкIэкIэ шэч уэзыгъэщIхэм пэIэщIэ зыхуащIыну.
ШколакIуэхэр ирагъэплъащ терроризмэм шынагъуэу хэлъым теухуа видеофильм.
Урысей МВД-м и управленэу Налшык къалэм щыIэм и юрисконсульт нэхъыжь Сыжажэ Iэсият школакIуэхэр щыгъуазэ ищIащ я хуитыныгъэхэмрэ я къалэнхэмрэ. Экстремизмэмрэ терроризмэмрэ уголовнэ жэуапым узэрыхуашэм, ныбжьыщIэхэм яфIэгъэщIэгъуэн упщIэхэм жэуап яритащ.
Къызэхуэсахэр 2005 гъэм жэпуэгъуэм и 13 — 14-хэм Налшык къыщыхъуа гуауэшхуэм, 2004 гъэм фокIадэм и 1-м Беслъэн къалэм и курыт еджапIэм бзаджащIэхэр щытеуам хэкIуэдахэм я фэеплъым пщIэ хуащIу дакъикъэкIэ щымащ.
Iуэхур щекIуэкIа курыт еджапIэм и унафэщIым гъэсэныгъэ лэжьыгъэмкIэ и къуэдзэ Панченкэ Иринэ хьэщIэхэм фIыщIэ яхуищIащ. Къыхигъэщащ щIэблэ узыншэ гъэсэнымкIэ апхуэдэ зэIущIэхэм мыхьэнэшхуэ зэраIэр.
Урысей МВД-м и Управленэу Налшык къалэм щыIэм и пресс-IуэхущIапIэ.
